text: Politiet: Hjælp os med at finde Lene
  21 maj 2010 kl. 10.50
  Lene Eriksen, 55 år, har været forsvundet fra sit hjem i Kolding i mere end en måned.
  Hun forlod sit hjem på Elsdyrvej nord for Kolding Fjord ved 19-tiden 16. april. Mellem klokken 19.30 og 20.00 så et vidne hende ved Lillebælt på vej mod Bjert. Hun var iført Ecco-støvler og en lysebrun kameluldsjakke.
  Siden har ingen set hende.
  Trods omfattende eftersøgninger i dagene efter 16. april har politiet ikke fået et eneste spor af gå efter.
  
  Ønsker henvendelser
  Hendes ægtefælle, Peter Eriksen, har også forgæves eftersøgt hende sammen med venner og naboer.
  Lene Eriksen fik for knap et år siden en hjerneblødning, og hun trak lidt på højre ben. Hun var også psykisk mærket af sygdommen.
  Vicepolitikommissær Ove Terkildsen, lokalpolitiet i Kolding, siger, at politiet stadig er stærkt interesseret i henvendelser om Lene Eriksen.
  - Vi ved simpelthen ikke, hvor vi skal lede, da vi ikke har nogen spor, siger han.
  Henvendelse til politiet på telefon 1-1-4.
  